b'\n_START_ARTICLE_\nSublimacija\n_START_PARAGRAPH_\nSublim\xc3\xa1cija je fazni prehod, pri katerem snov preide iz trdnega neposredno v plinasto agregatno stanje pri tlaku, ni\xc5\xbejem od tlaka trojne to\xc4\x8dke. Sublimacija poteka pri temperaturi sublimacije, ki je odvisna od tlaka. Ob sublimaciji je trdnini treba dovesti sublimacijsko toploto. _NEWLINE_Obratni fazni prehod je resublimacija. Tvorjenje slane je znan zgled resublimacije iz meteorologije._NEWLINE_Pri normalnih pogojih imajo spojine in kemi\xc4\x8dni elementi tri razli\xc4\x8dna stanja pri razli\xc4\x8dnih temperaturah. V teh primerih prehod iz trdnega v plinasto stanje zahteva vmesno kapljevinsko stanje. Nekateri elementi ali snovi pa lahko pri nekaterih tlakih prehajajo nesposredno iz trdnega v plinasto stanje. To se lahko zgodi, \xc4\x8de je zra\xc4\x8dni tlak, ki deluje na snov, dovolj majhen, da omogo\xc4\x8da molekulam pobeg iz trdnine.\n_START_SECTION_\nZgledi\n_START_PARAGRAPH_\nOgljikov dioksid (suhi led) in jod sta znana zgleda snovi, ki sublimira pri normalnem zra\xc4\x8dnem tlaku. Jod pri rahlem segrevanju tvori hlape. Z razliko od CO\xe2\x82\x82 je mo\xc5\xbeno pridobiti kapljevinski jod pri zra\xc4\x8dnem tlaku z nadzorovanjem temperature malo nad njegovim tali\xc5\xa1\xc4\x8dem. Pri temperaturah pod ledi\xc5\xa1\xc4\x8dem sublimirata tudi sneg in led, \xc4\x8deprav je proces po\xc4\x8dasnej\xc5\xa1i od omenjenih zgledov. Ta pojav se lahko izkori\xc5\xa1\xc4\x8da pri zmrznjenem su\xc5\xa1enju, kjer se mokro perilo obesi v hladen prostor (v\xc4\x8dasih v mrzlem vremenu tudi zunaj), in se pobere v suhem stanju._NEWLINE_Nekatere snovi in elementi, kot sta cink ali kadmij, sublimirajo pri nizkih tlakih, kar je lahko problem pri uporabah v visokem vakuumu._NEWLINE_Naftalin, znana snov v obliki kroglic, tudi sublimira brez te\xc5\xbeav. Arzen sublimira pri visokih temperaturah. Sublimacija zahteva dodatno energijo (toploto) in je endotermni proces. Sublimacijska entalpija je vsota talilne in izparilne toplote_NEWLINE_Nekatere snovi, na primer amonijev klorid, sublimirajo navidezno zaradi kemi\xc4\x8dnih reakcij. Ko ga segrevamo, razpada v vodikov klorid in amonijak, ki hitro reagira in nazaj tvori amonijev klorid.'